বাদ যুবভারতী! ভারত সফরের অভিজ্ঞতায় কী জানালেন মেসি? দেখুন

ওয়েব ডেস্ক: কলকাতার বেনজির বিশৃঙ্খলা দিয়ে শুরু হলেও হায়দরাবাদ, মুম্বই ও দিল্লি মাতিয়ে ‘গোট ইন্ডিয়া ট্যুর ২০২৫’ (GOAT India Tour 2025) শেষ করেছেন লিওনেল মেসি (Lionel Messi)। সঙ্গী ছিলেন লুইস সুয়ারেজ ও রদ্রিগো ডি’পল। সফরের একেবারে শেষ মুহূর্তে সূচি বাড়িয়ে তাঁকে বনতারায় নিয়ে যাওয়া হয়। সেখানে মন্দিরে মেসির আরতি করার ছবিও রাতারাতি ভাইরাল হয়। কিন্তু মেসির চোখে তাঁর ভারত সফর কেমন ছিল? সেটাই এবার এক ভিডিও পোস্ট করে জানালেন লিওনেল মেসি।

তবে আর্জেন্টাইন তারকার সেই ভিডিওতে কলকাতায় ৭০ ফুট মূর্তি উন্মোচনের একটা ছোট্ট ঝলক থাকলেও যুবভারতীর কোনও ভিডিও ক্লিপিংস নেই। বরং হায়দরাবাদ, মুম্বই ও দিল্লিতে মঞ্চ মাতানোর নানা মুহূর্ত ধরা পড়েছে ভিডিওতে। সঞ্জীব গোয়েঙ্কা, করিনা কাপুর, শচীন তেণ্ডুলকরের সঙ্গে সাক্ষাৎ—সবই জায়গা পেয়েছে মেসির ভিডিওতে। পাশাপাশি ছোট ছোট ভক্তদের সঙ্গে কাটানো উষ্ণ মুহূর্তও উঠে এসেছে সেই ভিডিওতে।

আরও পড়ুন: মিনি নিলামে কাকে কত টাকায় কিনল KKR? দেখুন পূর্ণাঙ্গ তালিকা

এই ভিডিও পোস্ট করে মেসি লেখেন, ‘নমস্তে ইন্ডিয়া! দিল্লি, মুম্বই, হায়দরাবাদ ও কলকাতায় আসার অভিজ্ঞতা দারুণ ছিল। এত ভালো অভ্যর্থনা, আতিথেয়তা ও ভালোবাসা পেয়ে ভালো লাগছে। আশা করি, ভারতের ফুটবল ভবিষ্যৎ উজ্জ্বল হবে।’

View this post on Instagram

A post shared by Leo Messi (@leomessi)

ভিডিওবার্তায় মেসির বক্তব্যে ধরা পড়েছে একরাশ আবেগ। তিনি বলেন, “এই ক’দিনে এত ভালোবাসা দেওয়ার জন্য সকলকে ধন্যবাদ। সত্যি কথা বলতে এটা আমাদের জন্য দারুণ অভিজ্ঞতা ছিল। সফরটা খুবই সংক্ষিপ্ত হলেও ভালোবাসা পেয়ে আমরা অভিভূত।” এরপরই তিনি বলেন, “আমরা নিশ্চয়ই আবার কোনও দিন ফিরব। হয়তো পরেরবার এখানে ম্যাচ খেলতে, বা অন্য কোনও কারণে। কিন্তু ফিরবই।”